हिमाचल प्रदेश के कोटखाई में 16 साल की एक छात्रा के साथ गैंगरेप और उसकी हत्या का मामला बुधवार को लोकसभा में उठा और राज्य की वीरभद्र सिंह सरकार पर इस मामले को दबाने का आरोप लगाया गया। हिमाचल प्रदेश के हमीरपुर से बीजेपी सांसद अनुराग ठाकुर ने शून्यकाल में इस विषय को उठाते हुए कहा कि कोटखाई में दसवीं कक्षा की छात्रा के साथ दुष्कर्म और उसकी हत्या की घटना के 15 दिन बाद भी राज्य सरकार इस मामले को दबाने की कोशिश कर रही है। ठाकुर ने मामले के एक सह-आरोपी के मंगलवार को जेल में मारे जाने की घटना का जिक्र करते हुए आरोप लगाया कि सबूत छिपाने की कोशिश की जा रही है। उन्होंने आरोप लगाया कि इस मामले में हिमाचल प्रदेश की कांग्रेस नीत सरकार सोई हुई है। इस विषय पर कांग्रेस के कुछ सदस्यों ने टीका-टिप्पणी भी की जिस पर ठाकुर ने आरोप लगाया कि विपक्ष इस संवेदनशील मामले में भी राजनीति कर रहा है। ठाकुर ने कहा कि 2012 के निर्भया कांड से पूरा देश दहल गया था और 5 साल बाद इस मामले में न्याय मिल पाया। ठाकुर ने कहा कि इस तरह के मामले थम नहीं रहे और घटना एक प्रदेश के सुदूर इलाके में घटी होने की वजह से राजधानी में और संसद में उसकी बात नहीं हो रही।